CELEX: 32013D0492
Language: ro
Date: 2013-10-07 00:00:00
Title: 2013/492/UE: Decizia Comisiei din 7 octombrie 2013 de autorizare a Germaniei să mențină valorile-limită pentru antimoniu, arsen, bariu, plumb și mercur după intrarea în vigoare a normelor privind valorile-limită pentru substanțele chimice, în conformitate cu articolul 55 a doua teză din Directiva 2009/48/CE a Parlamentului European și a Consiliului privind siguranța jucăriilor, conform Ordonanței președintelui Tribunalului din 15 mai 2013 (T-198/12 R) [notificată cu numărul C(2013) 6387]  Text cu relevanță pentru SEE

9.10.2013   
            
            
               RO
            
            
               Jurnalul Oficial al Uniunii Europene
            
            
               L 267/7
            
         DECIZIA COMISIEI
   din 7 octombrie 2013
   de autorizare a Germaniei să mențină valorile-limită pentru antimoniu, arsen, bariu, plumb și mercur după intrarea în vigoare a normelor privind valorile-limită pentru substanțele chimice, în conformitate cu articolul 55 a doua teză din Directiva 2009/48/CE a Parlamentului European și a Consiliului privind siguranța jucăriilor, conform Ordonanței președintelui Tribunalului din 15 mai 2013 (T-198/12 R)
   [notificată cu numărul C(2013) 6387]
   (Numai textul în limba germană este autentic)
   (Text cu relevanță pentru SEE)
   (2013/492/UE)
   COMISIA EUROPEANĂ,
   având în vedere Tratatul privind funcționarea Uniunii Europene, în special articolul 266,
   având în vedere Ordonanța președintelui Tribunalului din 15 mai 2013 în cauza T-198/12 R,
   întrucât:
   
               (1)
            
            
               Directiva 2009/48/CE a Parlamentului European și a Consiliului (1) prevede norme privind siguranța jucăriilor și libera circulație a acestora în Uniune. În conformitate cu articolul 54 din directiva respectivă, până la 20 ianuarie 2011, statele membre trebuie să adopte dispoziții naționale conforme cu Directiva 2009/48/CE și trebuie să le pună în aplicare începând cu 20 iulie 2011. În conformitate cu a doua teză de la articolul 55 din directiva menționată, partea III din anexa II la Directiva 2009/48/CE privind proprietățile chimice se aplică începând cu 20 iulie 2013. Partea III din anexa respectivă include limitele de migrare pentru 19 elemente.
            
         
               (2)
            
            
               La data de 20 ianuarie 2011, Germania a solicitat Comisiei, în conformitate cu articolul 114 alineatul (4) din TFUE, permisiunea de a menține dispozițiile actuale prevăzute de legislația germană pentru următoarele elemente: plumb, arsen, mercur, bariu și antimoniu, precum și pentru nitrozamine și substanțele nitrozabile degajate de materialele pentru jucării, după data intrării în vigoare a părții III din anexa II la Directiva 2009/48/CE.
            
         
               (3)
            
            
               Prin Decizia 2012/160/UE (2), Comisia a acceptat solicitarea guvernului german și a aprobat menținerea dispozițiilor naționale pentru nitrozamine și substanțele nitrozabile. În ceea ce privește valorile-limită pentru arsen, antimoniu și mercur – care corespund valorilor-limită stabilite de Directiva 88/378/CEE a Consiliului (3) – Comisia nu a aprobat menținerea dispozițiile naționale germane. În ceea ce privește valorile-limită pentru plumb și bariu – care, de asemenea, corespund valorilor care fuseseră stabilite prin Directiva 88/378/CEE – în mod provizoriu, Comisia a aprobat menținerea dispozițiile naționale germane, până la intrarea în vigoare în Uniune a unor noi valori-limită pentru plumb și bariu sau până la 21 iulie 2013, ținându-se seama de evenimentul care survine primul dintre acestea două.
            
         
               (4)
            
            
               La 14 mai 2012, guvernul german a introdus în fața Tribunalului o acțiune în anulare împotriva deciziei Comisiei din 1 martie 2012. În plus, la 13 februarie 2013, guvernul german a solicitat aplicarea procedurii măsurilor provizorii, cerând aprobarea provizorie a dispozițiilor naționale de menținere a valorilor-limită pentru antimoniu, arsen, bariu, plumb și mercur, până la pronunțarea hotărârii pe fond a Tribunalului.
            
         
               (5)
            
            
               Prin Ordonanța din 15 mai 2013 în cauza T-198/12 R, președintele Tribunalului a aprobat aplicarea măsurii provizorii solicitate de către guvernul german. Președintele a considerat că, în conformitate cu articolul 114 alineatele (4) și (6) din TFUE, doar Comisia are competența de a autoriza cereri prezentate de către statele membre (4) privind menținerea valorilor-limită. În consecință, Comisia a fost invitată să autorizeze menținerea, până la pronunțarea hotărârii Tribunalului în litigiul principal, a dispozițiilor naționale notificate de Republica Federală Germania privind valorile-limită pentru antimoniu, arsen, bariu, plumb și mercur în jucării.
            
         
               (6)
            
            
               La 26 iulie 2013, Comisia a formulat recurs împotriva Ordonanței președintelui Tribunalului [C-426/13P(R)]. În conformitate cu articolul 60 din Statutul Curții de Justiție a Uniunii Europene, un recurs nu are efect suspensiv.
            
         
               (7)
            
            
               Prin prezenta, Comisia respectă Ordonanța din 15 mai 2013 în cauza T-198/12 R, conform solicitării, și autorizează menținerea dispozițiilor notificate de Republica Federală Germania privind valorile-limită pentru antimoniu, arsen, bariu, plumb și mercur. Cu toate acestea, Comisia continuă acțiunea în justiție împotriva măsurilor notificate de Republica Federală Germania, în fața Tribunalului cu litigiul principal (T-198/12) și în fața Curții de Justiție cu recursul împotriva Ordonanței din 15 mai 2013 [C-426/13 P(R)],
            
         ADOPTĂ PREZENTA DECIZIE:
   Articolul 1
   În conformitate cu Ordonanța Tribunalului din 15 mai 2013 în cauza T-198/12 R, Comisia autorizează menținerea după data de 20 iulie 2013 a dispozițiilor naționale notificate de Republica Federală Germania privind valorile-limită pentru antimoniu, arsen, bariu, plumb și mercur.
   Articolul 2
   Prezenta decizie are un caracter provizoriu.
   Aceasta este valabilă numai până la pronunțarea hotărârii Tribunalului în cauza T-198/12 sau până la pronunțarea hotărârii Curții de Justiție în recursul Comisiei împotriva Ordonanței președintelui Tribunalului din 15 mai 2013 în cauza T-198/12 R [cauza C-426/13 P(R)], luându-se în calcul evenimentul care survine primul dintre cele două.
   Articolul 3
   Prezenta decizie se adresează Republicii Federale Germania.
   
      Adoptată la Bruxelles, 7 octombrie 2013.
      
         
            Pentru Comisie
         
         Antonio TAJANI
         
            Vicepreședinte
         
      
   
   
      (1)  Directiva 2009/48/CE a Parlamentului European și a Consiliului din 18 iunie 2009 privind siguranța jucăriilor (JO L 170, 30.6.2009, p. 1).
   
      (2)  Decizia 2012/160/UE a Comisiei din 1 martie 2012 privind dispozițiile naționale notificate de guvernul federal german de menținere a valorilor-limită pentru plumb, bariu, arsen, antimoniu, mercur și nitrozamine și substanțe nitrozabile din jucării după data intrării în vigoare a Directivei 2009/48/CE a Parlamentului European și a Consiliului privind siguranța jucăriilor (JO L 80, 20.3.2012, p. 19).
   
      (3)  Directiva 88/378/CEE a Consiliului din 3 mai 1988 privind apropierea legislațiilor statelor membre cu privire la siguranța jucăriilor (JO L 187, 16.7.1988, p. 1).
   
      (4)  Punctul 39 din ordonanță.